Andras Kaasik

Andras Kaasik (sündinud 25. juulil 1971) on eesti ettevõtja ja alpinist. Alpinistina on ta tõusnud maailma kahe kõrgema mäe – Džomolungma ja K2 – tippu. Maailmas on vaid paarsada mägironijat, kes sellega on hakkama saanud. Teise Eesti mägironijana Alar Siku järel on ta käinud ka seitsme tipu klubi kõigil seitsmel eri paigus asuvail mäetipul (2015). Ta on puidu ja metsamaterjali töötlemise, ostu ning müügiga tegeleva ettevõtte – osaühingu Estfores – juhatuse liige. Kaasik on Eesti suurimaid metsaomanikke. Talle ja tema äripartnerile kuulub tuhandeid hektareid metsa Jõgevamaal ja selle ümbruses. Andras Kaasik on saanud oma alpinismikooli Jaan Künnapi käe all. 2006. aasta detsembris tõusis Kaasik koos Alar Sikuga Lõuna-Ameerika kõrgeima mäe Aconcagua tippu. Aasta hiljem, 2007. aasta detsembris, tõusid esimeste eestlastena Alar Sikk, Andras Kaasik ja Ervin Mast Austraalia ja Okeaania kõrgeima mäe Jaya (tuntud ka kui Carstensz Pyramid; 4884 m) tippu Uus-Guineas. 2009. aasta juunis osales Kaasik koos Saulius Viliuse ja Tanel Tuuleveskiga ekspeditsioonis Põhja-Ameerika kõrgeimale mäele Denali (6194 m). 15. juunil jõudsid kõik kolm mäe tippu. Järgmise aasta mais võttis ta osa Leedu-Eesti ühisekspeditsioonist Cho Oyule (8201 m), kuid tippu ei jõudnud (tipus käisid Saulius Vilius, Allan Valge ja Tanel Tuuleveski). 2011. aasta mais võtsid kaks eestlast osa Jagged Globe'i Everesti ekspeditsioonist David Hamiltoni juhtimisel. 16. mail jõudsid Džomolungma (8848 m) tippu nii Tanel Tuuleveski kui ka Andras Kaasik. Nad on esimesed Eesti alpinistid, kes jõudsid Džomolungma tippu lõunaküljelt, s.t Nepali poolt. 2015. aasta mais tõusis Kaasik Antarktise kõrgeima mäe Vinson Massifi (4892 m) tippu. Ühtlasi pääses ta teise eestlasena Seitsme tipu klubisse. 2015. aasta suvel käisid Andras Kaasik ja Tanel Tuuleveski Karakoramis vallutamas maailma kõrguselt teist mätippu K2 (8611 m). Sel hooajal oli üritajad üldse vaid 14 mägironijat ja kellelgi neist ei õnnestunud ootamatult halvenenud ilmaolude tõttu tippu tõusta. Toona ootasid eestlased laagris K2 tipputõusuks sobivat hetke, kuid siis läks ootamatult soojaks, hakkas sadama laia lund, tekkisid laviinid ning kivivaringus sai viga ka üks šerpadest. Otsustati, et tippu minek on liiga ohtlik. 22. juunil 2018 alustas Pakistani pealinnas Islamabadis oma teed K2-le Madison Mountaineeringu mägiekspeditsioon, kuhu kuulus 10 ronijat, 3 giidi ja 10 šerpast kõrgkandjat. Ekspeditsiooni juhtis kogenud ameerika alpinist ja mägigiid Garrett Madison. 10 ronija hulgas oli ka Andras Kaasik. 22. juulil tõusis Kaasik K2 tippu. 2006 – Aconcagua (6960 m) 2009 – Denali (6190 m) 2011 – Džomolungma (8848 m) 2018 – K2 (8611 m) 2019 – Džengiš (7439 m) 2015 – J. K. Alpinismiklubi rändauhind parimale alpinistile (Seitsme tipu klubi 7 tipputõusu) 2018 – J. K. Alpinismiklubi rändauhind parimale alpinistile (tõus K2i (8611 m) tippu) "Päring inforegister.ee andmebaasis". Originaali arhiivikoopia seisuga 24. juuli 2018. Vaadatud 18. jaanuaril 2016. Eestlane Andras Kaasik on teel maailma ühe ohtlikuma mäe K2 tippu. ekspress.delfi.ee, 2. juuli 2018 Estfores OÜ. inforegister Eestlane Andras Kaasik on teel maailma ühe ohtlikuma ja kõrgema mäe tippu. delfi.ee, 2. juuli 2018 Anna Gavronski: ""Pealtnägija" suurimate maaomanike edetabel üllatab: Eestis kehtiv ostupiirang välismaalasi ei takista" ERR, 30. september 2015 Ülevaade eesti alpinismi ajaloost. jkalpiklubi.ee Maailma lagi Everest vallutati kinnasteta ülitugeva tuule käes. postimees.ee Intervjuu Andras Kaasikuga. Lõigu algus: 6.20. etv.err.ee, 25. september 2015 (video) "Andras Kaasik jõudis esimese eestlasena maailma ühe ohtlikuma ja kõrgema mäe tippu" Postimees, 22. juuli 2018 "Madison Mountaineering 2018 K2 Summiteers List". Madison Mountaineering. Blogi. 23.07.2018. Vaadatud 24.07.2018. Teoksil. jkalpiklubi.ee Eesti alpinistid kogunesid hooaega lõpetama. uudised.tv3.ee, 2. oktoober 2018 Intervjuu Andras Kaasikuga. etv.err.ee, 25. september 2015 (video) Neli eesti alpinisti vallutas 7439 meetri kõrguse Pobeda mäetipu, ERR, 18.08.2019 Eesti alpinistid kogunesid hooaega lõpetama. uudised.tv3.ee, 2. oktoober 2018